P6_TA(2005)0222

Boj proti financiranju terorizma

Priporočilo Evropskega parlamenta Evropskemu svetu in Svetu o boju proti financiranju terorizma (2005/2065(INI))

Evropski parlament,

- ob upoštevanju predloga priporočila Svetu, ki ga vlaga Stefano Zappalà v imenu skupine PPE-DE v zvezi s preprečevanjem financiranja terorizma in bojem proti njemu z ukrepi za izboljšanje izmenjave informacij, krepitev preglednosti in povečanje sledljivosti finančnih transakcij (B6-0221/2005),

- ob upoštevanju Deklaracije o boju proti terorizmu, ki jo je sprejel Evropski svet na zasedanju v Bruslju dne 24. in 25. marca 2004,

- ob upoštevanju spremenjenega Akcijskega načrta Evropske unije o boju proti terorizmu, s katerim se je Svet seznanil na seji z dne 14. junija 2004,

- ob upoštevanju sporočila Komisije o preprečevanju in boju proti financiranju terorizma z ukrepi za izboljšanje izmenjave informacij, krepitev preglednosti in povečanje sledljivosti finančnih transakcij (KOM(2004)0700),

- ob upoštevanju skupine ukrepov za preprečevanje in zatiranje terorizma, predvidenih v Haaškem programu, ki je bil sprejet na seji Evropskega sveta z dne 4. in 5. novembra 2004 in dopolnjen s sklepi predsedstva Evropskega sveta v Bruslju z dne 16. in 17. decembra 2004, še zlasti tistimi v zvezi s financiranjem terorizma,

- ob upoštevanju predloga uredbe Evropskega parlamenta in Sveta o preprečevanju pranja denarja s carinskim sodelovanjem [1],

- ob upoštevanju predloga direktive Evropskega parlamenta in Sveta o preprečevanju uporabe finančnega sistema za pranje denarja in financiranje terorizma (KOM(2004)0448),

- ob upoštevanju Listine o temeljnih pravicah Evropske unije, zlasti členov 6, 7, 8, 10, 12, 21 in 22,

- ob upoštevanju členov 114(3) in 94 svojega Poslovnika,

- ob upoštevanju poročila Odbora za državljanske svoboščine, pravosodje in notranje zadeve (A6-0159/2005),

A. ker se morajo ukrepi iz Haaškega programa, zlasti tisti, ki zadevajo boj proti pranju denarja, financiranju terorizma in izmenjavi informacij, izvajati v razumnem roku, da se ohrani zaupnost informacij ter da se krepi svoboda, varnost in pravica v Evropski uniji,

B. ker evropska varnostna strategija predvideva celovit pristop k boju proti terorizmu s pomočjo političnih, diplomatskih, humanitarnih, ekonomskih in finančnih ukrepov ter s sodelovanjem sodstva in policije,

C. ker je glavni vir financiranja mednarodnega terorizma mednarodna trgovina z orožjem in mamili,

D. ker pranje denarja prek sokrivih kreditnih ustanovah ali z vlaganjem v finančnih rajih prispeva k financiranju mednarodnih terorističnih organizacij,

E. ker strategija preventivne vojne ni omogočila oslabitve mednarodnih terorističnih organizacij in njihovih sposobnosti financiranja,

F. ker organizacija, ohranjanje dejavnosti in operativni razvoj terorističnih celic povzročajo stalno dejavnost pridobivanja sredstev in stalno raziskovanje novih in zamenljivih metod zbiranja sredstev ter njihovega prenosa prek zakonitih in nezakonitih kanalov, kot so mednarodne trgovinske družbe, off shore podjetja in skladi, denarni kurirji, nakazila sredstev, kot je hawala, ali uporaba določenih dobrodelnih organizacij,

G. ker so v večini držav članic dobrodelne organizacije oproščene plačevanja davkov in zato davčni organi že razpolagajo z natančnimi podatki o bilancah in finančnih transakcijah zadevnih organizacij,

H. ker je zaradi sedanjih obsežnih finančnih tokov, značilnih za svetovni trg, težko in zapleteno odkriti in preganjati zlorabe pri finančnih prenosih glede na sedanje veliko število teh prenosov in razvoj sedanjega gospodarstva, kot je pranje umazanega denarja, izhajajočega iz davčnih in carinskih goljufij, korupcije ter organiziranih kriminalnih in mafijskih dejavnosti, med katere sodijo trgovina z drogo, orožjem in ljudmi, ter financiranja z izsiljevanjem, vključno s tako imenovanim "revolucionarnim davkom",

I. ker je obseg sredstev, ki jih prejmejo dobrodelne organizacije na leto, stotine milijard dolarjev in ker nadzorovanje uporabe sredstev teh organizacij ni razvidno ter je zato dobrodelni sektor še posebno dovzeten za zlorabe in je v skladu s tem potrebna večja preglednost s strani zadevnih pravnih oseb,

J. ker je terorizmu v nekaterih primerih uspelo uporabiti zbrana sredstva iz dobrodelnih skladov, včasih brez vednosti darovalcev, vodstva in osebja teh humanitarnih organov; ker se je razen tega potrdilo, da so nekatere dobrodelne organizacije zagotovile zaščito in logistično podporo tako za operativne dejavnosti teroristov kot tudi za prenos orožja, uporabljanega v terorističnih mrežah,

K. ker je treba v boju proti financiranju terorizma v Evropski uniji vzpostaviti izmenjavo informacij, okrepiti sodelovanje sodstva in policije, izboljšati sledljivost transakcij in preglednost finančnega sistema, načinov delovanja ter dejavnosti pravnih oseb,

L. ker je v boju proti financiranju terorizma izmenjava informacij učinkovit sistem za preprečevanje takšnega financiranja, vendar ga je treba nadzirati in uravnovesiti z zavezujočo zakonodajo o varstvu podatkov v skladu s členom 8 Evropske konvencije o človekovih pravicah in členoma 7 in 8 Listine o temeljnih pravicah Evropske unije, da se izogne oblikovanju družbe, v kateri je vse nadzorovano,

M. ker so mednarodne teroristične organizacije vzpostavile mrežo tesnih stikov s številnimi kriminalnimi in mafijskimi organizacijami ter ker se odnos med njimi opira na skupne gospodarske interese in vire financiranja,

1. naslovi naslednja priporočila na Evropski svet in Svet:

a) treba je sprejeti tretjo direktivo o pranju denarja in uredbo o preprečevanju pranja denarja s carinskim sodelovanjem;

b) od oklevajočih držav članic zahtevati ratifikacijo Protokola z dne 29. maja 2000 k Evropski konvenciji o medsebojni pravni pomoči v kazenskih zadevah in Mednarodne konvencije o zatiranju financiranja terorizma z dne 9. decembra 1999 ter prenos Okvirnega sklepa Sveta 2002/475/PNZ z dne 13. junija 2002 o boju proti terorizmu [2] in Sklepa Sveta 2002/187/PNZ z dne 28. februarja 2002 o ustanovitvi Eurojusta za okrepitev boja proti oblikam težjih kaznivih dejanj [3];

c) razviti strukture za izmenjavo in sodelovanje, tudi na področju tehnike, da se omogoči strukturirana izmenjava podatkov med obveščevalnimi službami Unije, vključno z Europolom in Eurojustom; dejansko izvajati obveze na področju izmenjave popolnih in posodobljenih podatkov v zvezi s celoto kazenskih dejstev teroristične narave, vključno s sodelovanjem v dejavnostih terorističnega združevanja prek njihovega financiranja;

d) s pomočjo pomembnih financiranj podpreti projekt FIU.NET (Mreža enot za preiskovanje finančnih nepravilnosti), katerega cilj je uresničevanje informacijskega omrežja za izmenjavo informacij med enotami za preiskovanje finančnih nepravilnosti, zlasti načinov financiranja terorističnih mrež, ob upoštevanju varstva osebnih podatkov;

e) spodbuditi države članice k izboljšanju sodelovanja s SUSTRANS in začeti z ratifikacijo protokola Konvencije o Europolu, ki omogoča širitev pristojnosti Europola za vsa kazniva dejanja v zvezi s pranjem denarja;

f) s takojšnjim sprejetjem primerne zakonodaje izvesti ukrepe, ki omogočajo nadzorovanje sledljivostjo mednarodnih bančnih transakcij, med katerimi je tudi večina transakcij, povezanih s prodajo orožja in droge, katerih dobiček se lahko uporabi za terorizem;

g) od držav članic zahtevati, da izvajajo vsa priporočila FATF (Skupine za finančno ukrepanje), da sprejmejo ukrepe za izboljšanje sledljivosti prenosov kapitala in identifikacije strank ter da uvedejo obvezen nadzor, tako da se ne zlorablja tehnika profiliranja v bančnem in finančnem sektorju in da se zagotovi spoštovanje temeljnih pravic, predvsem pravice do varstva osebnih podatkov;

h) vzpodbujati sprejetje mednarodnih pravil in ukrepov v okviru Skupnosti, da se znatno zmanjša nepreglednost finančnega sistema, da se odpravi pomanjkanje preglednosti struktur za mednarodne finančne transakcije in prenos kapitala, med katere spadajo mednarodne trgovinske družbe, offshore družbe in skladi, ter da se bori proti vztrajnosti tako imenovanih "finančnih rajev", vključno s sodelovanjem s tretjimi državami;

i) sprejeti ukrepe za nadzor prenosov sredstev, opravljenih zunaj uradnih poti, in za preprečitev, da bi teroristične organizacije uporabljale in vdirale v nepridobitne in dobrodelne organizacije, zlasti s podpiranjem predloga o Evropskem kodeksu ravnanja, ki predvideva objavo bilanc in splošnih pravil za revizije in nadzor računov;

j) pozvati države članice, da dokažejo skrb za mogoče povezave med terorističnimi mrežami in kriminalnimi organizacijami z mafijskim značajem, ki so povezane s pranjem denarja za financiranje terorizma;

k) izvajati okrepljeno skrbno obvezno nadzorovanje prenosov, ki vključuje družbe ali osebe na območjih, kjer določila o boju proti pranju denarja ni uporabljena;

l) od držav članic zahtevati pozorno nadzorovanje finančnih institucij in storitev prenosa sredstev, da se odkrijejo sumljivi prenosi, ki jih ne spremljajo popolni podatki, vključno z imenom, naslovom in številko računa fizične ali pravne osebe, ki je zahtevala prenos sredstev;

m) predvidevati obveznost finančnih institucij in vseh ostalih organov, ki so predmet obveznosti v zvezi s preprečevanjem pranja denarja, da javnim organom obvezno posredujejo vse razpoložljive podatke, če obstajajo zakoniti dvomi, da bi nekatera sredstva lahko bila prenesena v korist teroristične dejavnosti ali terorističnih mrež; opredelitev "suma" mora temeljiti na zelo strogih merilih; kazenske določbe, zlasti za pranje denarja in teroristične dejavnosti ne smejo služiti za pregon drugih vrst kriminalnih dejavnosti in se morajo zato skladati z načeli Corpus Juris [4], pojem "sum" pa mora biti sorazmeren in opredeljen tako, da bo dosegel zastavljeni cilj;

n) oblikovati sisteme, ki samodejno nadzirajo prenose, ki so sumljivi zaradi visokih zneskov glede na povprečje, njihovo pogostost, posebni značaj in geografski položaj ponudnikov in upravičencev, da se uradni sistem prenosa sredstev zaščiti pred vključenostjo v nezakonite dejavnosti in zlasti v financiranje terorističnih dejavnosti; oblikovati nova pravila za bančna plačila brez ukinitve ravnovesja med svobodnim pretokom kapitala in odkrivanjem sumljivega kapitala;

o) vzpostaviti minimalna pravila preglednosti v dobrodelnem sektorju za zagotovitev, da bi lahko banke, kreditne ustanove, zavarovalnice in finančna podjetja ter nedobičkonosne organizacije dosegle največjo preglednost svojega upravljanja, finančnih in proračunskih postopkov s pomočjo izključno uradnih bančnih računov za depozite sredstev ter rednih in uradnih tokov za prenos sredstev, z objavo bilanc stanja, ki naj bodo čim bolj popolne in naj obsegajo informacije o natančni identiteti naslovnikov in predvideni uporabi sredstev, ter z zaupanjem upravljanja nadzoru neodvisnih revizorjev;

p) od bank, kreditnih ustanov, zavarovalnih družb, finančnih družb in nepridobitnih organizacij zahtevati tesnejše sodelovanje z izvedenci na področju financiranja mednarodnega terorizma, da se prepreči katera koli vpletenost v teroristične dejavnosti zaradi nevarnosti zlorabe njihovih dejavnosti za financiranje terorističnih mrež,

q) zahteva od držav članic, da sprejmejo in izvajajo ukrepe za boj proti kriminalnim dejavnostim financiranja terorizma, še zlasti iz druge direktive o pranju denarja [5] ter obveznosti nadzora in identifikacije, ki jo ta predvideva, v pričakovanju, da bosta tretja direktiva o pranju denarja in uredba o preprečevanju pranja denarja s carinskim sodelovanjem hitro sprejeti, da se zlasti pravočasno in v zadostni meri vpelje takšno izvajanje, ki bo izboljšalo dejavnost boja proti mednarodnemu terorizmu,

r) zahtevati zanesljivo oceno sprejetih ukrepov za boj proti financiranju mednarodnega terorizma v tesni povezavi s Komisijo in Evropskim parlamentom,

s) preveriti, ali je izredna zakonodaja, sprejeta v nekaterih državah članicah po 11. septembru 2001, omogočila pozitivne rezultate v boju proti dejavnostim in financiranju terorizma;

2. naroči svojemu predsedniku, naj to priporočilo posreduje Evropskemu svetu, Svetu in v vednost Komisiji ter vladam in parlamentom držav članic, Svetu Evrope, Organizaciji združenih narodov ter njenim specializiranim agencijam.

[1] UL C 227 E, 24.9.2002, str. 574.

[2] UL L 164, 22.6.2002, str. 3.

[3] UL L 63, 6.3.2002, str. 1.

[4] Zaščita finančnih interesov Skupnosti (KOM(1997)0199).

[5] Direktiva 2001/97/ES Evropskega parlamenta in Sveta z dne 4. decembra 2001 o spremembi Direktive Sveta 91/308/EGS o preprečevanju uporabe finančnega sistema za pranje denarja (UL L 344, 28.12.2001, str. 76).

--------------------------------------------------